
Gyógyszerhatóanyagok morfológia módosítása újszerű kristályosítási eljárásokkal

A gyógyszerhatóanyagok kedvezőtlen formulálási tulajdonságainak javítására speciális eljárásként a segédanyagos kristályosítás, továbbá az iparban ritkán előforduló szonokristályosítás egyaránt alkalmazható. A folyamatok kinetikai mechanizmusának feltárásában és szabályozásában kiváló módszer a valós idejű Raman spektrometrián alapuló monitorozás. Munkám célja ennek értelmében a kiválasztott famotidin és gabapentin gyógyszerhatóanyagok morfológiájának tervszerű változtatása volt segédanyagok jelenlétében elvégzett ultrahangos és ultrahang nélküli hűtéses kristályosítással; továbbá ezen folyamatok nyomon követése és feltérképezése valós idejű Raman spektrometria alkalmazásával.
Famotidin hűtéses kristályosítása során rossz gördülékenységű, kinetikailag preferált Form B módosulat válik ki. A gabapentin metanolban történő hűtésével a termodinamikailag stabil Form II polimorfot nagy szemcseméretű termékként kristályosítottam, tehát direkt préseléses tablettázásra egyik hagyományosan kristályosított hatóanyag sem alkalmas.
A segédanyagos kristályosítások során különböző szerkezetű és molekulatömegű polimereket alkalmaztam, különböző tömegarányban. Famotidin esetén segédanyag jelenlétében minden esetben polimorfia változás történt, in-line, off-line Raman spektrometriás, valamint röntgen por-diffrakciós vizsgálatokkal a termodinamikailag stabil Form A módosulatot azonosítottam. A polimer kristályosodást gátló és kristálynövekedést orientáló hatásának köszönhetően a molekulatömeg és koncentráció függvényében változatos habitusú, minden kísérletben kiváló gördülékenységű, direkt préselésre alkalmas famotidint állítottam elő. Gabapentin kristályosítása során habitus és polimorfia változás nem történt. A termékeket kioldódás, szemcseméret eloszlás, kifolyás vizsgálatokkal, valamint tömöríthetőséggel jellemeztem. A polimer tartalom meghatározására 1H-NMR spektroszkópiát alkalmaztam.
Szonokristályosítások során kihasználva az ultrahangos besugárzás gócképződés sebesség növelő hatását famotidin esetén – a polimer növekedés orientáló hatását megtartva – sikerült a Form A polimorfot kiváló gördülékenységgel, átlagosan 200 µm-es szemcsemérettel előállítanom. Gabapentin esetén szűk szemcseméret eloszlású, kedvező szemcseméretű termék kristályosodott. Az általam kidolgozott eljárások alkalmasak akár közvetlenül tablettázható végtermék előállítására – további feldolgozási lépéseket elhagyva – energia- és költséghatékonyabbá téve a gyógyszerformulálást.



